Thomas Müller (jalkapalloilija)

Thomas Müller (s. 13. syyskuuta 1989 Weilheim, Baijerin osavaltio, Länsi-Saksa) on saksalainen jalkapalloilija. Hän edustaa Major League Soccerissa pelaavaa Vancouver Whitecapsia. Hän on pelipaikaltaan hyökkääjä tai hyökkäävä keskikenttäpelaaja.

Müller on Bayern Münchenin kasvatti ja pelasi seurassa koko ammattilaisuransa vuoteen 2025 asti. Hän on 13-kertainen Saksan-mestari, kuusinkertainen Saksan cupin voittaja sekä kaksinkertainen Mestarien liigan voittaja. Hän on Bayern Münchenin seurahistorian kaikkien aikojen eniten otteluita pelannut pelaaja ja kolmanneksi paras maalintekijä.

Müller pelasi Saksan maajoukkueessa 131 ottelua vuosina 2010–2024 ja kuului Saksan kokoonpanoon kahdeksissa arvokilpailuissa. Hän on maailmanmestari vuodelta 2014.

 Ura 
 Seurajoukkueura 
Müller aloitti ammattilaisuransa Bayern Münchenistä. Ensiesiintymisensä edustusjoukkueessa hän teki 15. elokuuta 2008 ottelussa Hamburger SV:tä vastaan. Müller teki kauden aikana myös ensiesiintymisensä Mestarien liigassa, kun hänet otettiin vaihdosta kentälle 72. peliminuutin kohdalla. Hän teki myös ottelun viimeisen maalin, joka lopulta päättyi Bayernin murskavoittoon 7–1 portugalilaista Sporting Clube de Portugalia vastaan.

Müller pelasi seuraavan kolmen kauden aikana Bayernin kaikki 102 bundesliigaottelua, ja teki niissä 32 maalia sekä antoi 37 maalisyöttöä. Tämän jälkeenkin hän pelasi jokaisella kaudella vähintään 27 bundesliigaottelua. Yhteensä hän pelasi Bayernissa 503 liigaottelua, joissa hän viimeisteli 150 maalia ja antoi 211 maalisyöttöä. Parhaimmillaan hän teki 20 maalia kaudella 2015–2016 sekä syötti 21 maalia kausilla 2019–2020, 2020–2021 ja 2021–2022. Hän voitti Bundesliigan mestaruuden kaudella 2009–2010, 11 kertaa peräkkäin kausilla 2012–2023 ja jälleen kaudella 2024–2025.

Müller pelasi kaikki ottelut ja teki kahdeksan maalia Bayern Münchenin voittaessa Mestarien liigan kaudella 2012–2013. Kauden 2019–2020 Mestarien liigan voittajajoukkueessa hän viimeisteli kymmenessä ottelussa neljä maalia. Kaikkiaan hän on pelannut Mestarien liigassa 163 ottelua sekä tehnyt 57 ja syöttänyt 34 maalia. Hän oli vuosina 2013 ja 2020 voittamassa myös seurajoukkueiden maailmanmestaruutta ja UEFA Super Cupia. Saksan cupin hän on voittanut 2010, 2013, 2014, 2016, 2019 ja 2020 sekä DFL-Supercupin 2010, 2012, 2016–2018 ja 2020–2022.

Müllerin sopimus Bayernin kanssa päättyi kesään 2025 ja huhtikuussa 2025 Bayern München ilmoitti, ettei Müller jatka seurassa enää seuraavalla kaudella. Müller edusti Bayernia vielä seurajoukkueiden MM-kilpailuissa 2025, joissa hän pelasi viisi ottelua ja teki niissä kaksi maalia. Hänen viimeinen ottelunsa Bayernin pelaajana oli 5. heinäkuuta 2025 pelattu seurajoukkueiden MM-kilpailuiden puolivälieräottelu Paris Saint-Germainia vastaan, jonka Bayern hävisi lukemin 0–2.

Elokuussa 2025 Müller allekirjoitti vuoden 2025 loppuun ulottuneen sopimuksen MLS-seura Vancouver Whitecapsin kanssa. Sopimukseen sisältyi myös optio kaudesta 2026. Müller pelasi kaudella 2025 Vancouver Whitecapsissa seitsemän MLS:n runkosarjan ottelua, joissa hän teki seitsemän maalia ja antoi kolme maalisyöttöä. Hän teki hattutempun 14. syyskuuta 2025 ottelussa Philadelphia Unionia vastaan. MLS:n pudotuspeleissä hän pelasi viisi ottelua ja teki yhden maalin. Joulukuussa 2025 Vancouver Whitecaps käytti Müllerin sopimukseen sisältyneen option ja Müllerin sopimus piteni vuoden 2026 loppuun ulottuvaksi.

 Maajoukkueura 
Müller pelasi ensimmäisen ottelunsa Saksan jalkapallomaajoukkueessa Argentiinaa vastaan maaliskuussa 2010. 

Müller palkittiin uransa ensimmäisissä arvokisoissa, jalkapallon MM-kilpailuissa 2010 Etelä-Afrikassa Kultaisella kengällä eli parhaan maalintekijän palkinnolla. Hän teki turnauksessa viisi maalia, samoin kuin kolme muuta pelaajaa. Palkinto myönnettiin näistä pelaajista eniten maaliin johtaneita syöttöjä antaneelle. Müller antoi turnauksen aikana kolme maalisyöttöä, mikä oli kaksi enemmän kuin muilla. Lisäksi hän oli kisojen paras nuori pelaaja. MM-kilpailujen avausottelun maali Australiaa vastaan oli samalla hänen ensimmäinen maajoukkuemaalinsa. Hän onnistui myös kahdesti Englantia sekä kerran Argentiinaa ja Uruguayta vastaan Saksan saavuttaessa pronssia.

Brasilian MM-kilpailuissa 2014 Saksa voitti avausottelussaan Portugalin 4-0 ja Müller teki ottelussa hattutempun. Hän viimeisteli maalin myös ottelussa Yhdysvaltoja vastaan. Semifinaaliottelussa isäntämaa Brasiliaa vastaan Thomas Müllerin laukoma avausmaali oli samalla 2000. Saksan jalkapallomaajoukkueen tekemä maali. Hän oli avauskokoonpanossa maailmanmestaruuden voittaneen Saksan jokaisessa ottelussa.

Müller pelasi Saksan kaikissa otteluissa EM-kilpailuissa 2012, 2016 ja 2020 sekä MM-kilpailuissa 2018 ja 2022 ilman maaleja. EM-kilpailuissa 2024 hän tuli vaihdosta kentälle alkulohko-ottelussa Skotlantia ja tappiollisessa puolivälieräottelussa Espanjaa vastaan. Müller päätti maajoukkueuransa EM-kilpailuiden 2024 jälkeen.

Müller pelasi sadannen maaottelunsa marraskuussa 2018. Hän pelasi kaiken kaikkiaan 131 maaottelua ja teki niissä 45 maalia.

 Lähteet 

 Aiheesta muualla 

 Tilastot fussballdaten.de 

Luokka:Saksalaiset jalkapalloilijat
Luokka:Jalkapallon maailmanmestarit
Luokka:Vuonna 1989 syntyneet
Luokka:Elävät henkilöt
Luokka:Seulonnan keskeiset artikkelit